《送通判周监丞》
宋代·王庭圭

秋江水净磨碧铜，秋山先作归意浓。况逢星火羽书急，立马不复能从容。

船中载书三万轴，鸣铙插帜摇秋空。前年群盗尚蜂午，眼底日压旌旗红。

行春兼督貔虎士，破贼屡奏明光宫。今年岂料烟尘起，赤白提囊走边吏。

县官飞符急索租，谁能急了官中事。不如置笏还县官，头巾脱挂西林寺。

诗句留传天地间，时有人来问奇字。功名正恐未免耳，此役由天不由己。

作者简介：（1080—1172）宋吉州安福人，字民瞻，号卢溪。徽宗政和八年进士。为茶陵丞，有能政。高宗绍兴中，胡铨上疏乞斩秦桧等，谪新州，庭圭独以诗送行。绍兴十九年，坐讪谤编管辰州。桧死，许自便。孝宗即位，除国子监主簿。乾道中除直敷文阁。博学兼通，工诗，尤精于《易》。有《卢溪集》、《易解》、《沧海遗珠》等。